
RAPORT DE SPECIALITATE

Autorităţile locale au responsabilitatea fundamentală de a-și asuma un rol activ în asigurarea protecției sociale pentru toți membrii comunităţii, prin măsuri de prevenire a marginalizării şi excluziunii sociale, în baza principiilor generale pe care se întemeiază sistemul de asistenţă socială: universalitatea, respectarea demnităţii umane, solidaritatea socială, parteneriatul, subsidiaritatea, participarea beneficiarilor, transparenţa şi nediscriminarea. Autorităţile administraţiei publice locale au atribuţii privind asigurarea pachetului minim de asistenţă social,  administrarea şi acordarea beneficiilor de asistenţă socială şi a serviciilor sociale, conform prevederilor Legii nr. 292/2011 a asistenţei sociale, cu modificările şi completările ulterioare.
Una dintre atribuţiile principale ale autorităţii administraţiei publice locale în domeniul organizării, administrării şi acordării serviciilor sociale, potrivit art.112, alin. 3, lit. g din Legea nr. 292/2011 a asistenţei sociale, cu modificările şi completările ulterioare, este de a propune înfiinţarea serviciilor sociale de interes judeţean sau local. Totodată, potrivit prevederilor art. 41 alin.1-5 ale aceluiași act normativ, serviciile sociale acordate şi administrate de către autorităţile administraţiei publice locale se înfiinţează prin hotărâre a consiliului local şi pot fi organizate ca structuri cu sau fără personalitate juridică.
Direcţia de Asistenţă Socială este o structură cu personalitate juridică, specializată în administrarea şi acordarea beneficiilor de asistenţă socială şi a serviciilor sociale, înfiinţată în subordinea Consiliului Local al municipiului Drobeta Turnu Severin, cu scopul de a asigura aplicarea politicilor sociale în domeniul protecţiei copilului, familiei, persoanelor vârstnice, persoanelor cu dizabiltăţi, precum şi altor persoane, grupuri sau comunităţi aflate în nevoie socială. 
Direcția de Asistență Socială din municipiul Drobeta Turnu Severin este furnizorul Serviciului social de îngrijire la domiciliu a persoanelor vârstnice. Serviciul social este acordat de către personal specializat din cadrul Serviciului Protecţia Persoanelor Vârstnice, înfiinţat conform H.C.L. nr. 88/2019, care dispune de Licenţă de funcţionare seria LF nr. 0012900 emisă în data de 21.11.2024. 
Capacitatea serviciului social este de minim 18 persoane vârstnice pentru care desfăşoară activităţi specifice un număr de 6 îngrijitori la domiciliu. Îngrijitorul la domiciliu (îngrijitorul formal) este persoana calificată profesional, care asigură îngrijirea personală, respectiv ajutor pentru efectuarea activităţilor de bază şi instrumentale ale vieţii zilnice pentru persoana care şi-a pierdut autonomia funcţională.
Scopul Serviciului social de îngrijire la domiciliu a persoanelor vârstnice este de a oferi suport în vederea prevenirii şi depăşirii unor situaţii de dificultate, vulnerabilitate sau dependenţă pentru prezervarea autonomiei şi protecţiei persoanei, pentru prevenirea marginalizării şi excluziunii sociale, pentru promovarea incluziunii sociale şi în scopul creşterii calităţii vieţii. 
Aceste servicii se adresează persoanelor vârstnice dependente care, pe fondul pierderii autonomiei funcţionale din cauze fizice, psihice sau mintale, necesită ajutor semnificativ pentru a realiza activităţile coditiene şi pentru a îndeplini activităţile uzuale ale vieţii zilnice astfel:
- ajutor pentru activităţile de bază ale vieţii zilnice: asigurarea igienei corporale, îmbrăcare şi dezbrăcare, hrănire şi hidratare, transfer şi mobilizare, deplasare în interior, comunicare;
- ajutor pentru activităţi instrumentale ale vieţii zilnice: prepararea hranei, efectuarea de cumpărături, activităţi de menaj şi spălătorie, facilitatea deplasării în exterior şi însoţire, activităţi de administrare şi gestionare a bunurilor, acompaniere şi socializare.
Având în vedere cele prezentate mai sus, propunem Consiliului Local adoptarea hotărârii prin care se aprobă Regulamentul de organizare şi funcţionare a Serviciului social de îngrijire la domiciliu a persoanelor vârstnice.

